SKRIFTLIG FORESPØRGSEL E-0938/01

af Jonas Sjöstedt (GUE/NGL) til Kommissionen

(28. marts 2001)

Om: Hurtigere betaling af regninger udstedt til Kommissionen

Det danske tv-program Eurokraterne, som blev sendt i svensk tv den 11. februar 2001, handlede bl.a. om den lange ekspeditionstid for betalingen af regninger udstedt til Kommissionen for forskellige afsluttede projekter. Ifølge tv-programmet betales færre end fire ud af ti regninger til tiden. Et eksempel i programmet drejede sig om en regning, som indsendtes til Kommissionen for et miljøprojekt i Irland. Otte af Kommissionens ansatte kontrollerede regningen, og det varede 60 dage, inden den blev betalt.

Mange små virksomheder har penge til gode hos Kommissionen og må vente alt for længe på betalingen. Det er også et problem, at så mange ansatte i Kommissionen skal kontrollere hver eneste regning, der indsendes.

Hvad agter Kommissionen at gøre for at indføre metoder, som medfører, at regninger betales hurtigere, og der ikke anvendes så store personaleressourcer til at kontrollere regningernes rigtighed?

Svar afgivet på Kommissionens vegne af Michaele Schreyer

(3. juli 2001)

Kommissionen satte sig i 1991 som mål, at betalinger skulle foretages senest 60 dage efter modtagelsen af en berettiget betalingsanmodning. Siden 1997 har Kommissionen betalt morarenter i forbindelse med forsinkede betalinger.

I 2000 blev 74 % af betalingerne foretaget inden for fristen på 60 dage. Som det fremgår af aktion 10 i del II af hvidbogen om reformen af Kommissionen(1), som blev vedtaget den 1. marts 2000, er det Kommissionens mål, at 95 % af alle betalinger inden år 2002 foretages inden for denne frist.

Kommissionen har gentagne gange rejst spørgsmålet om betalingsfrister og senest i juli 2000. Ved denne lejlighed vedtog Kommissionen at træffe en række foranstaltninger for at fremskynde betalingen af fakturaer. Hverken Kommissionen eller eksterne konsulenter har dog peget på overdreven anvendelse af personaleressourcer til kontrol af fakturaer som årsag til betalingsforsinkelser.

Visse af Kommissionens foranstaltninger vil imidlertid bidrage til at forbedre procedurerne og begrænse antallet af ansatte, der kontrollerer fakturaerne.

Foranstaltningerne omfatter blandet andet følgende:

- Opnåelse af større klarhed i kontraktvilkår. Blandt andet skal det fastlægges, hvilke elementer der skal indgå i kontrakter, ligesom det skal sikres, at der udarbejdes detaljerede tekniske bilag, som beskriver, hvad en kontrahent skal levere til Kommissionen i hver enkelt projektfase, og som kan bekræftes af begge parter.

- Forenkling af kontraktbestemmelser vedrørende finansiering og procedurekrav. Blandt andet skal der gennemføres en forenkling af finansieringsklausulerne og en begrænsning af antallet af bilag, som skal vedlægges betalingsanmodninger i henhold til kontrakter, som helt eller delvis bygger på efterfølgende godtgørelse af udgifter. Dette kan opnås ved at fastsætte faste beløb for visse udgiftskategorier som for eksempel rejseudgifter.

- Forbedring af informationsteknologiske værktøjer og procedurer; herunder anvendelse af et fælles system for registrering af modtagne fakturaer og overvågning af ekspeditionen af disse.

(1) KOM(2000) 200 endelig udg.